આકાશમાં ચાંદ ખીલ્યો હતો. સમર પણ જાણે તે ચાંદ સામે જોઈને ખાતરી કરી રહી કે ખરેખર એ દિવસ આવ્યો ખરો કે પોતે આ રસ્તાઓ પર ડ્રાઇવ કરી રહી છે. આ રસ્તાઓ તેના માટે અજાણ્યાં નહોતાં, પણ આજે અજબ લાગી રહ્યાં હતાં, કેમ કે પોતે જાતે કાર ચલાવી રહી હતી આ રસ્તાઓ પર. શેખે છૂટ આપી દીધી, પણ લોકો તૈયાર છે ખરાં તે સવાલ હતો. પરંતુ સમરને અનેક લોકોએ ઉત્સાહથી અભિનંદન આપ્યાં હતાં. તેનો અર્થ એ કે કમ સે કમ રિયાધ જેવા શહેરમાં અને ભદ્ર વિસ્તારમાં તેને આવકાર મળ્યો છે. 2013માં શેખ સાલેહ અલ-લુહાઇદાન નામના મૌલવીએ એવી વિચિત્ર વાત કરી હતી કે મહિલાઓ ડ્રાઇવિંગ કરશે તો તેના કારણે તેનું પેડુ ઉપર ચડી જશે અને સંતાનોને જન્મ નહીં આપી શકે. તેના કારણે ઘણાંને પ્રોત્સાહન મળ્યું હતું અને સોશિયલ મીડિયામાં મહિલા ડ્રાઇવિંગ સામે વિરોધની ઝૂંબેશ પણ ચાલી હતી. પણ લાગે છે કે આ પાંચેક વર્ષમાં વિરોધ ઓછો થયો છે, કેમ કે ઘણાં બધાં લોકોએ સમરને હાથ હલાવીને મોં મલકાવ્યું હતું. વચ્ચે એક જગ્યાએ નાનકડો અકસ્માત થયો હતો. ત્યાં પોલીસ સાથે જુવાનિયાઓ ભેગા થઈ ગયા હતા. છોકરાઓએ ચિચિયારી કરી એટલે પોલીસે પણ આ નવીનતા જોઈ અને ખુશ થયા હોય તેવું તેમના ચહેરા પરના સ્માઇલથી લાગતું હતું. એક કપલ જઈ રહ્યું હતું. તેમાં પુરુષે જિન્સ અને ટીશર્ટ પહેર્યા હતા, પણ મહિલા અબાયા અને નિકાબમાં ઢંકાયેલી હતી. આ કપલ પણ થોડી વાર માટે સમરને ડ્રાઇવ કરતાં જોવા ઊભું રહી ગયું હતું.